Eesti Elu Nr. 40 2019 - Andres Kasekamp
Tartu Ülikoolil on mitu sünnipäeva: 1632.a. kui Rootsi kuningas Gustav Adolf asutas kõrgkooli, 1802.a. taasavamine Vene keiserliku ülikoolina ning 1919.a eestikeelse ülikooli avamine. Tänavu 1. detsembril on rahvusülikooli 100. juubel, mida tähistakse suurejooneliselt ja väärikalt Eestis. Eelnevalt tähistame seda ka Torontos Tartu Ülikooli (TÜ) rektori delegatsiooni viisidiga 23.-26. oktoobril. Külaskäiguga soovitakse tihendada partnerlussuhet Toronto Ülikooliga ja tänada Kanada eestlasi nende toetuse eest.
Akadeemik Toomas Asser (snd. Jõhvis 1954.a.) valiti TÜ rektoriks eelmisel aastal ja on olnud TÜ neurokirurgia professor ligi 25 aastat. See on tema esimene käik Kanadasse. Tema eelkäija, varalahkunud Volli Kalm, külastas Torontot viie aasta eest. Rektor kohtub Toronto Ülikooli president Meric Gertler’iga, et arutada tihedamat koostööd ülikoolide vahel.
Delegatsiooni liikmed peavad Toronto Ülikoolis avalikud loengud neljapäeval, 24. oktoobril: ajaloolane Aigi Rahi-Tamm „Bringing war into everyday: re-education of society in postwar Soviet Estonia“ kell 11-1 (Sidney Smith Hall, 100 St. George St., tuba 2098); politoloog Mihkel Solvak „Internet Voting in Estonia, 2005-2019“ kell 2-4 (Munk School of Global Affairs, 1 Devonshire Place, tuba 108N); Humanitaarteaduste valdkonna dekaan Margit Sutrop „Should we trust Artificial Intelligence?“ (Centre for Ethics, 15 Devonshire Place, II.kr.).
Rektori delegatsiooni kuuluvad veel TÜ genoomika instituudi direktor Mait Metspalu, kes peab loengu reedel, 25. okt. kell 12–1 Sick Kids Research Institute’is, ja TÜ rahvusvahelise koostöö juht Kristi Kerge. Lisaks neile külastavad samal nädalal Toronto Ülikooli ka TÜ rahvusvahelise suveülikooli programmijuhid Tiia Ristolainen ja Mari-Ann Susi.
Nende Toronto programmi eest hoolitsevad Toronto Ülikooli Eesti õppetooli professor Andres Kasekamp ja õppetooli sihtasutuse esimees Peeter Einola. Kõik on teretulnud osalema rahvusülikooli 100. juubeli aktusel ja rektori vastusvõtul Tartu College’is reedel, 25. oktoobril kell 19:00.
Andres Kasekamp, Toronto